Kommissionens forordning (EF) nr. 2088/2001

af 25. oktober 2001

om ændring af forordning (EF) nr. 2342/1999 om gennemførelsesbestemmelser for Rådets forordning (EF) nr. 1254/1999 om den fælles markedsordning for oksekød, for så vidt angår præmieordningerne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød(1), senest ændret ved forordning (EF) nr. 1512/2001(2), særlig artikel 4, stk. 8, artikel 6, stk. 7, artikel 10, stk. 3, artikel 11, stk. 5, og artikel 20, og

ud fra følgende betragtninger:

(1) Beregningen af minimums- og maksimumsantallet af kvier, udtrykt i procent, som fastsat i henholdsvis artikel 6, stk. 2, første, andet og tredje afsnit, og artikel 10, stk. 1, fjerde afsnit, i forordning (EF) nr. 1254/1999, kan resultere i et ikke helt antal dyr. Der bør fastsættes en afrundingsregel for at få et helt and dyr.

(2) Kommissionens forordning (EF) nr. 2342/1999 af 28. oktober 1999 om gennemførelsesbestemmelser for Rådets forordning (EF) nr. 1254/1999 om den fælles markedsordning for oksekød, for så vidt angår præmieordningerne(3), senest ændret ved forordning (EF) nr. 1458/2001(4), fastsætter i artikel 41 regler vedrørende betaling af forskud. Med den stadig vanskelige situation på oksekødsmarkedet som følge af, at efterspørgslen fortsat er lav, bl.a fordi forbrugerne er tilbageholdende og nervøse for følgerne af de epizootier, der er opstået i de seneste måneder, bør der, for at give producenterne mulighed for fortsat at opfylde deres finansielle forpligtelser, tillades en forøgelse af forskudsbeløbet for den særlige præmie, ammekopræmien, slagtepræmien og de supplerende betalinger.

(3) Således som situationen udvikler sig, er det nødvendigt, at denne forordning straks sættes i kraft.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

I forordning (EF) nr. 2342/1999 foretages følgende ændringer:

1) Som artikel 29a indsættes: "Artikel 29a

Afrunding af antallet af dyr

Hvis beregningen af minimums- eller maksimumsantallet af kvier, udtrykt i procent, som fastsat i henholdsvis artikel 6, stk. 2, første, andet og tredje afsnit, og artikel 10, stk. 1, fjerde afsnit, i forordning (EF) nr. 1254/1999, resulterer i et ikke helt antal dyr, afrundes antallet til den lavere enhed, hvis det er under 0,5, og til det højere hele antal, hvis det er lig med eller højere end 0,5."

2) Artikel 41, stk. 1, sidste afsnit, affattes således: "For kalenderårene 2000 og 2001 kan forskuddet for den særlige præmie, ammekopræmien, slagtepræmien og de supplerende betalinger dog udbetales med indtil 80 % af beløbet for disse præmier eller betalinger."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Dog anvendes artikel 1, stk. 1, fra den 1. januar 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 25. oktober 2001.

På Kommissionens vegne

Franz Fischler

Medlem af Kommissionen

(1) EFT L 160 af 26.6.1999, s. 21.

(2) EFT L 201 af 26.7.2001, s. 1.

(3) EFT L 281 af 4.11.1999, s. 30.

(4) EFT L 194 af 18.7.2001, s. 4.